L'any 2015, amb la reforma del Codi Penal i de la Llei sobre responsabilitat civil i assegurança en la circulació de vehicles a motor, aprovada pel Reial Decret Legislatiu 8/2004, es va modificar substancialment la intervenció de l'IMLCFC en els supòsits de víctimes d'accidents de trànsit, que fins llavors corresponia a una intervenció pericial dins el procediment judicial.
Amb la modificació de la Llei sobre responsabilitat civil i assegurança en la circulació de vehicles a motor, en els supòsits en què no es tracti de delicte, s'introdueix un nou procediment de reclamació de danys a les companyies d'assegurances per part dels perjudicats en accidents de trànsit, en el qual pot intervenir, en certs supòsits, l'IMLCFC.
Aquesta Llei estableix, a grans trets, l'obligació dels perjudicats de fer una reclamació directa a la companyia asseguradora, en el termini d'un any, i aquesta haurà de respondre, en un termini de tres mesos mitjançant una oferta motivada (si considera acreditada la responsabilitat en el dany) amb una proposta d'indemnització de danys personals i materials.
En cas de disconformitat amb l'oferta motivada, pel que fa als danys personals, es preveu un nou procediment extrajudicial amistós mitjançant el qual el perjudicat, per sí mateix o conjuntament amb la companyia asseguradora, poden demanar un informe complementari a l'IMLCFC.
L'elaboració de l'informe per part de l'IMLCFC comporta la liquidació d'un preu públic per part de la companyia assegurador.
Un cop emès l'informe, la companyia asseguradora estarà obligada a formular una nova oferta motivada en el termini d'1 mes.
La sol·licitud s'ha de presentar segons el model aprovat per l'article 2n de l' Ordre JUS/332/2016, de 30 de novembre, per la qual es fixen els preus públics de les perícies efectuades a sol·licitud de particulars per l'Institut de Medicina Legal i Ciències Forenses de Catalunya, en les reclamacions extrajudicials per fets relatius a la circulació de vehicles de motor (DOGC núm. 7269, 19.12.16).
Mentre no es trobi disponible en format electrònic per a la seva presentació telemàtica, es pot utilitzar el model publicat al RD 1148/2015, de 18 de desembre, pel qual es regula el peritatge, a sol·licitud de particulars, dels instituts de medicina legal i ciències forenses en les reclamacions extrajudicials per fets relatius a la circulació de vehicles de motor (BOE núm. 303, 19.12.2015).
El document de sol·licitud, emplenat i degudament signat, juntament amb la documentació complementària que és obligatori adjuntar (oferta motivada i documentació mèdica), es pot presentar:
Mitjançant l'aplicació de petició genèrica de la Seu electrònica de la Generalitat, on quedarà registrada:
- Petició genèrica https://web.gencat.cat/ca/tramits/tramits-temes/Peticio-generica
A la bústia de correu electrònic específica de la Divisió de l'IMLCFC on s'hagi de tramitar la sol·licitud, i on s'han de remetre també les consultes i sol·licituds d'informació complementària sobre la tramitació de pericials extrajudicials:
- Divisions de Barcelona Ciutat i l'Hospitalet de Llobregat i Barcelona Comarques: [EMAIL]
- Divisió de Tarragona: [EMAIL]
- Divisió de Terres de l'Ebre: [EMAIL]
D'acord amb l'article 14 de la Llei 39/2015, d'1 d'octubre, del Procediment Administratiu Comú de les Administracions Públiques, estan obligats a relacionar-se a través de mitjans electrònics amb les administracions públiques per a la realització de qualsevol tràmit d'un procediment administratiu, entre d'altres, les persones jurídiques, i aquells professionals que exerceixin una activitat professional per a la qual es requereixi una col·legiació obligatòria.
A més, atesa la situació excepcional d'emergència sanitària, en aquests moments tampoc no és possible atendre presencialment a les persones físiques que vulguin presentar una sol·licitud de pericial extrajudicial, per la qual cosa mentre es mantinguin les mesures adoptades per les autoritats competents que restringeixen l'accés als edificis judicials i la mobilitat dels ciutadans, s'hauran d'adreçar electrònicament, pels canals i mitjans ja esmentats, per a la tramitació i consulta sobre les sol·licituds que presentin.